钦定古今图书集成/理学汇编/学行典/第184卷 > 荆可
## 钦定古今图书集成/理学汇编/学行典/第184卷 > 荆可

按《周书孝义传》：“荆可，河东猗氏人也。性质朴，容止有
异于人。能苦身勤力，供养其母，随时甘旨，终无匮乏。
及母丧，水浆不入口三日，悲号擗踊，绝而复苏者数
载。葬母之后，遂庐于墓侧，昼夜悲哭，负土成坟，蓬发
不栉沐，菜食饮水而已。然可家旧墓，茔域极大，榛芜
至深，去家十馀里，而可独宿其中，与禽兽杂处，哀感”
远近，邑里称之。大统中，乡人以可孝行之至，足以劝
励风俗，乃上言焉。太祖令州县表异之。及服终之后，
犹若居丧。大冢宰晋公护闻可孝行，特引见焉。与可
言论，时有会于护意。而护亦至孝。其母阎氏，没于敌
境，不测存亡，每见可自伤，久乖膝下，重可至性。及可
卒之后，护犹思其纯孝，收可妻子于京城，恒给其衣
食。